დომენიკო ფონტანა
დომენიკო ფონტანა (იტალ. Domenico Fontana; დ. 1543, მელიდე — გ. 28 ივნისი, 1607, ნეაპოლი) — იტალიელი არქიტექტორი, ინჟინერი, არქიტექტურის თეორეტიკოსი. ადრეული ბაროკოს წარმომადგენელი. რომში 1581–1584 წლებში ააშენა სიქსტუს V-ის კაპელა სანტა მარია მაჯორეს ეკლესიაში, ჩართული იყო პაპის სასახლეების გადაკეთებაში ვატიკანში, ლატერანსა და სხვ. მონაწილეობდა პაპის ქალაქთმშენებლობის პროგრამაში: გაიყვანა ახალი ქუჩები, დადგა ობელისკები (მ.შ. წმინდა პეტრეს მოედანზე) და შადრევნები (აკვა ფელიჩე, ანუ მოსეს შადრევანი, 1587), რამაც ხელი შეუწყო რომში ბაროკოს კონცეფციის, როგორც საზეიმო ანსამბლების სისტემის, ჩამოყალიბებას. 1592 წლიდან ცხოვრობდა ნეაპოლში, ესპანელი ვიცე-მეფის კარზე. იყო ნეაპოლის სამეფოს მთავარი ინჟინერი და უძღვებოდა ქალაქთმშენებლობის სამუშაოებს, ააშენა პალაცო რეალე (1600–1602). მდინარე სარნოდან არხის გაყვანის დროს აღმოაჩინა რომაული პერიოდის ქალაქის კედელი. მისი არქეოლოგიური გათხრები მხოლოდ 1748 წელს დაიწყო და აღმოჩნდა, რომ ეს ქალაქი პომპეი იყო. ავტორია ტრაქტატისა „ვატიკანის ობელისკის გადატანის შესახებ“ («Della trasportatione dell’obelisco vaticano et delle fabriche di Nostro Signore papa Sisto V fatte dal cavallier Domenico Fontana, architetto di sua santita», 1590).